11. klase

3. modulis: Sabiedrības uzplaukums

Tēma: Attiecības, sabiedrība un taisnīgums

3. nodarbība – Par sociālo taisnīgumu

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* ka pasaulē ir dažādas problēmas, tai skaitā netaisnības, kari un cilvēku apspiešanas;
* kādi ir konfliktu un netaisnību galvenie risināšanas veidi;
* ka pastāv nevardarbīgas pretošanās kustības un metodes, kas izmantotas arī Latvijas neatkarības atgūšanā;
* kur vēl pasaulē īstenota nevardarbīga pretošanās un kāpēc;
* kā iespējams piedalīties ANO ilgtspējības attīstības mērķu īstenošanā savā dzīvē - tuvākajā vidē.

***Skolēnam pilnveidojas morālais ieradums***

* apzinot netaisnīguma un kara postu, kā arī citas cilvēces problēmas - tiek izkopta līdzcietība, tolerance un solidaritāte;
* pētot konfliktu risināšanas metodes, t. sk. nevardarbīgas, tiek attīstīta atbildība, patiesīgums un apņēmība iestāties par taisnīgumu pasaulē un drosme vērsties pret netaisnībām;
* sadarbībā ar citiem plānojot savas tuvākās vides problēmu risināšanu (tā iesaistoties ANO ilgtspējīgas attīstības mērķu īstenošanā) tiek izkopta cieņpilna attieksme pret dabu, cilvēku vajadzībām, spēja aktīvi iesaistīties problēmu risināšanā.

**Lielie jautājumi:**

 *1) Ko es varu darīt ar netaisnību?*

 *2) Kā līdzcietībā smelties enerģiju rīcībai?*

*3) Kuru tikumu praktizēšana var palīdzēt netaisnības mazināt?*

***Ziņa skolēnam:***

- Pasaulē pastāv netaisnība un ciešanas, bet mūsu spēkos ir savu līdzcietību pārvērst lokālā ikdienas rīcībā.

- Katram mazam, labam darbam ir nozīme. Kopā var darīt vairāk labā.

**Atslēgvārdi:** Taisnīgums, ciešanas, nevardarbība, līdzcietība, ilgtspēja.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Latvijas valsts, daba, dzīvība, brīvība, cilvēka cieņa. | Miers, taisnība, misija, aicinājums, brālība, patiesība, harmonija. |
| Tikumi | Solidaritāte, taisnīgums, līdzcietība, atbildība, centība, drosme. | Izpalīdzība, līdzdalīgums, līdzjūtība, empātija, sadarbīgums, apņēmība. |

**Mācību materiāli:**

* *PowerPoint* prezentācija (nosaukums)
* *1. materiāls* Apvienoto Nāciju organizācijas 17 globālie mērķi un uzdevums

Mācību aktivitātes

[Nodarbības pavediens: Netaisnīgums pasaulē. 1. Netaisnība vardarbīgas politikas rezultātā. 2. Kādām metodēm vislabāk mazināt netaisnības (vēsturiskā pieredze)? 3. Kā es varu mazināt netaisnīgumu un postu pasaulē? Refleksija. Pieejas taisnīguma īstenošanai].

Ierosme Netaisnīgums pasaulē (fakti). (ieteicamais laiks 5 min.)

**[2. slaids]** Skolotājs sāk nodarbību ar jautājumu:

* Nosauciet dažas cilvēces problēmas, kurās saskatāt netaisnīgumu.

(Iespējamas skolēnu atbildes: daudziem cilvēkiem nav ko ēst, visur bērniem nav iespējas izglītoties, notiek kara noziegumi Ukrainā un terorisms Tuvajos Austrumos, kara laikā mirst bērni un civiliedzīvotāji, tiek pārkāptas starptautiskās tiesības, tiek vajāti cīnītāji par taisnību, konfliktu laikā nogalināti žurnālisti, dažās valstīs tiek represēti cilvēki, kuri tiecas pavēstīt par netaisnībām un apspiešanām u.tml.)

Skolotājs piedāvā iepazīties ar informācija par netaisnīgumu pasaulē, kas notiek ik brīdi.

Saite uz datiem no pasaules: <https://www.worldometers.info/>. Atvērot saiti parādās reāllaika izmaiņas statistikā par cilvēces problēmām (dzimstība, mirstība, sk. arī sadaļās ‘*food, water, healt*h’)

Skolotājs var norādīt uz saistību starp problēmām, piemēram, cilvēki cieš badu, bet pārtika tiek izmesta neapēsta, daudziem ir liekā svara problēmas, bieži no nesātīgas pārēšanās.

1. aktivitāte. Netaisnība vardarbīgas politikas rezultātā. (ieteicamais laiks 5 - 7 min.)

Skolotājs pievērš uzmanību netaisnīguma izpausmēm un problēmām, ko piedzīvo Latvijas kaimiņtautas, aicina tās nosaukt. (Skolēnu iespējamās atbildes: karš Ukrainā, cilvēku apspiešana Baltkrievijā un Krievijā, Ukrainas kara bēgļu likteņi).

**[3. slaids]** Karš Ukrainā. Skolotājs lūdz konkretizēt netaisnības, ko piedzīvo Ukrainas iedzīvotāji. Skolēni atbild.

Skolotājs ar klikšķi, piedāvā nākamo rindkopu slaidā, kurā minētas dažas no tām. Skolotājs pievērš uzmanību tam, ka Ukrainā ik dienas mirst ne tikai karavīri, bet kopumā gājuši bojā daudz civiliedzīvotāju.

Skolotājs aicina apdomāt un atbildēt uz jautājumu: Kādas ir iespējas Latvijā mazināt netaisnīgumu un postu, ko radījis Ukrainas iedzīvotājiem Krievijas iebrukums? Kā cilvēki Latvijā iesaistās un palīdz Ukrainai?

(Iespējamas atbildes: palīdz Ukrainas iedzīvotājiem ar humāno palīdzību, arī ar kara materiāliem, ziedo ukraiņu atbalstam, palīdz bēgļiem, izmitina bēgļus savas mājās, palīdz iekļauties skolā skolēniem no Ukrainas, izplata patiesu informāciju par situāciju Ukrainā, nosoda kara noziegumus un Krievijas okupācijas varas netaisnības sociālajā vidē un internetā…).

*Padziļinājums*. Netaisnības Krievijā miera laikā pirms Ukrainas kara.

Skolēni - vai nu kopā ar skolotāju, vai mājās - var noskatīties filmu “Putina slazdā” no Latvijas TV par pretošanos vardarbībai un netaisnīgumam Krievijā un par cilvēku represēšanu (no 2018. līdz 2022. gadam). Padziļinājuma mērķis ir parādīt, ka arī Krievijā ir cilvēki, kas tiecas pretoties netaisnībām un nepiekrīt valdošajai politikai, bet represīvais režīms tos apspiež. Ne visi krievi ir vainīgi pie V. Putina režīma izraisītā kara. Saite uz filmu: <https://ltv.lsm.lv/lv/raksts/18.04.2023-putina-slazda-dokumentala-filma.id291503>

2. aktivitāte. Kādām metodēm vislabāk mazināt netaisnības? (ieteicamais laiks 5 – 6 min.)

[4. slaids] Skolotājs sarunas veidā piedāvā skolēniem apzināt 3 veidus, ka var risināt politiskas domstarpības un cīnīties pret netaisnībām.

* Karš – pats vardarbīgākais politisku problēmu risināšanas veids.
* Diplomātiskas metodes – kā sarunu ceļā panākt izlīgumu un kompromisus.
* Nevardarbīga pretestība netaisnībām.

Skolotājs stāsta par visai retajiem gadījumiem vēsturē, kad politiskas problēmas risinātas ievērojot nevardarbības principu. Tiek apspriesti 2 vēsturiskie piemēri – Mahatma Gandija vadītā nevardarbīgā pretestība Indijā un “Dziesmotā revolūcija” jeb “Baltijas ceļš”- Latvijas, Igaunijas un Lietuvas cīņa par neatkarību.

[5. slaids] Indijas gadījums. Skolotājs aicina iepazīties ar slaidā ietverto informāciju un var papildināt to.

*Informācija skolotajiem*. Mohandass Karamčands Gandijs (1869-1948) – indiešu politiķis, morāles filozofs, hinduists, tiecies pēc patiesīguma, uzskatīdams, ka visas reliģijas būtībā ved pie patiesības. Ietekmējies no kristiešu domātāja un rakstnieka Ļeva Tolstoja (1828-1910).

Gandija principi: 1) nevardarbība, nenogalināšana (ahimsa); nevardarbīga pretestība netaisnīgumam; cīņas formas – streiki, nesadarbība, angļu preču boikots (Gandijs un daudzi indieši gatavoja pašaustas drēbes, lai, tādējādi – nepērkot angļu preces, ar ekonomiskas cīņas metodēm – piespiestu angļus piešķirt Indijai neatkarību); 2) patiesīgums (satjagraha) – nekad nemelot.

Novērsis 1948. g. hinduistu un musulmaņu kopienu konfliktu (pēc tam, kad vienas Indijas vietā, angļi ierosināja izveidot divas valstis pēc reliģiskā principa – islāma Pakistānu un hinduistu Indiju). Īsi pēc tam gājis bojā atentātā no hinduistu ekstrēmista rokas. Tautā saukts: Mahatma (Lielā dvēsele).

Viņš tiecās arī pēc patiesīguma (satjagraha). Katru pret Lielbritānijas varu vērsto akciju viņš sāka brīdinot koloniālo varu par saviem nodomiem. Gandijas uzskatīja, ka melojot vai atbildot ar vardarbību pret vardarbību mēs kļūst līdzīgi tiem, kuri vardarbību sākuši. Tādējādi ļaunums tikai vairojas.

[6. slaids] Skolotājs aicina skolēnus izlasīt Mahatmas Gandija uzskatus par netaisnību cēloņiem.

Pēc Gandija domām ir 7 nepieņemamas parādības, kas diemžēl pastāv pasaulē un ir sakne netaisnībai: 1) bagātība bez darba; 2) bauda bez sirdsapziņas; 3) zinātne bez cilvēcības; 4) zināšanas bez rakstura; 5) politika bez principiem; 6) komercija bez morāles; 7) dievbijība bez uzupurēšanās.

Skolotājs var rosināt skolēnus padomāt, kādi tikumi un dzīves pozīcijas varētu būt pretējas Gandija nosauktajām parādībām, kā praktizējot šādus tikumus varētu tikt galā ar - pēc Gandija domām - negatīvajām parādībām (Šādi tikumi un pozīcijas varētu būt: 1) čaklums, centība, godprātība - darbā; 2) klausīšana sirdsapziņas balsij un atbildīgums, mērenība izpriecās; 3) godīgums un cilvēka cieņa, katra cilvēka vērtības apzināšanās, kas kavētu veikt bīstamus eksperimentus - zinātnē, 5) ANO starptautisko normu cilvēktiesību ievērošana - politikā, 4) gudrība, apdomība, sava rakstura izkopšana, kas palīdzētu zināšanas izmantot apdomīgi un par labu cilvēkiem, 6) morāles principu, godīguma, taisnīguma ievērošana - ekonomikā, 7) labdarība, ziedošana grūtdieņiem, palīdzība cietējiem - reliģijā).

[7. slaids] Latvijas, Lietuvas, Igaunijas pieredze cīņā par taisnīgumu.

Skolotājs aicina atcerēties vai Latvijas vēsturē ir bijis periodos, kad pret netaisnīgumu tauta cīnījusies ar nevardarbīgām metodēm – līdzīgi kā Indijā Mahatma Gandijs.

(Skolēni var atbildēt dažādi raksturojot Latvijas cīņu par neatkarību no PSRS netaisnīgās okupācijas varas – Trešā atmoda, “Dziesmotā revolūcija”, “Baltijas ceļš”, cīņa pret Padomju okupāciju)

*Informācija skolotājam*. Visas trīs Baltijas valstis tika okupētas netaisnīgi, Padomju savienībai (PSRS) pārkāpjot starptautiskās tiesību normas. Taisnīgumu bija jāatjauno, bet kādiem līdzekļiem?

Latvija, Igaunija un Lietuva daļēji izmantoja Mahatmas Gandija nevardarbīgās pretestības metodes, kad cīnījās “Dziesmotajā revolūcijā” pret PSRS okupācijas varu. Viena no iespaidīgākajām akcijām tolaik bija “Baltijas ceļš”: trīs valstu iedzīvotāji - vairāk nekā pusotra miljona cilvēku - sadevās rokās, lai demonstrētu apņēmību panākt savu valstu atbrīvošanu. Salīdzinoši īsā laikā un ar maz upuriem Baltijas valstīm izdevās demonstrēt valsts gribu, atgūt neatkarību un atjaunot savu valstiskumu.

3. aktivitāte. Vai un kā es varu mazināt netaisnīgumu pasaulē? (20 minūtes)

[8. slaids] Citāts: skolotājs aicina iepazīties ar Kalkutas Terēzes domām par to, ka var mazināt netaisnīgumu pasaulē maz pa mazām, ar nelieliem mīlestības darbiem.

“Ņem vienu cilvēku, individuālu cilvēku, pa vienam cilvēkam. Mēs varam atrisināt problēmu tikai pa vienai. Mēs varam mīlēt vienlaikus tikai vienu cilvēku.

Taču visa pasaule šķiet tik liela , ka mūsu pūles varētu likties kā tikai piliens okeānā. Bet, ja mēs neko nedarītu, okeānā būtu par vienu pilienu mazāk.

Vispirms palīdziet kādam savā ģimenē, un tad kaimiņam utt.”

*Kalkutas Terēze.*

[9. slaids] Skolotājs lūdz skolēnus nosaukt problēmas, kuras, viņuprāt, ir visai cilvēcei. (Iespējamās atbildes: piemēram, ekoloģiskās problēmas, karš, nabadzības, bads, okeāna piesārņojums u.c.)

Ar nākamo klikšķi skolotājs aicina aplūkot slaidā Apvienoto Nāciju organizācijas 17 globālos mērķis (ANO Ilgtspējīgas attīstības mērķi)

Saite uz avotu: <https://www.pkc.gov.lv/lv/attistibas-planosana-latvija/ano-ilgtspejigas-attistibas-merki>

Skolēni saņem 1. materiālu, kurā ir ANO 17 mērķu formulējumi (1. lpp. mērķu tulkojums) un darba uzdevums (2. lpp.).

[10. slaids] *Uzdevums*: Kā īstenot ANO izvirzītos mērķus lokāli?

*1. solis.*

A) Sadalīties grupās pa četri skolēni.

B) Izvēlēties vienu tādu no 17 ANO mērķiem, kuru var censties īstenot savā vidē (klasē, skolā, ciematā, pilsētā, novadā).

C) Apspriest un izstrādāt plānu, ko varētu darīt šī mērķa īstenošanai uz vietas.

Kā īstenot ANO izvirzītos mērķus lokāli?

Plāna punkti (uzdevuma soļi):

1. Īsi formulēt pamatojumu savai izvēlei (kur saskata ANO izvirzītās problēmas konkretizāciju)!

2. Izvirzīt sasniedzamo mērķi, izvēlētā ANO globālā mērķa īstenošanai uz vietas, savā tuvākajā apkārtnē!

3. Izstrādāt plānu - kādi pasākumi jāveic - to izdarīšanas secībā.

4. Uzskaitīt kādi līdzekļi tam būs vajadzīgi (materiālie, finansiāliem, cilvēkresursu, informatīvie) un kādi līdzekļi varbūt jau ir pieejami.

5. Padomāt, ko var piesaistīt atbalstam (piemēram, organizācijas, konkrētus cilvēkus, skolotājus, pašvaldības darbiniekus, kaimiņus, draugus).

6. Padomāt, ar kādiem riskiem un problēmām varētu būt jārēķinās mērķa īstenošanā.

*2. solis.* Prezentējot savu plānu klasē, paskaidrot kā izstrādātais plāns mazina netaisnību - ceļā uz izvēlētā ANO globālā mērķa sasniegšanu.

Refleksija. Pieejas taisnīguma īstenošanā (ieteicamais laiks 3 - 4 min.)

**[11. slaids]** Izmantojot *menti.com* – katrs ieraksta 1 – 3 vārdus, pabeidzot piedāvātos teikumus.

Pabeidz teikumus:

1. teikums. Situācija(s), kurās, lai pārtrauktu netaisnību, diemžēl ir neizbēgami jālieto spēks: ….
2. teikums. Situācija(s), kuras var risināt nevardarbīgā veidā: ….
3. teikums. Netaisnības problēmu risināšanā ir jāiesaistās: …..

Datora ekrānā (projektorā vai *chrombook*) skolotājs parāda rezultātus. Ja nav pieejami šie tehniski līdzekļi, skolēni var padomāt, pierakstīt savus variantus un tad par tiem pavēstīt mutiski. Nebūs apkopojošu rezultātu, bet izskanēs vairāki varianti kā pabeigt teikumus, par ko padomāt pēc nodarbības.